༄༅། ། འཁོན་གྱིས་གདུང་རབས་བཞུགས། ། ༼གདུང་རབས་འདི་དང་འོག་གི་རིག་པ་འཛིན་མའི་རྡོ་རྗེ་རྣལ་འབྱོར་མའི་སྒྲུབ་ཐབས་དང་གུར་གྱི་དོན་བསྡུས་དེ་རྣམས་ཞ་ལུའི་ཆོས་རྗེ་རིན་པོ་ཆེའི་གསུང་གི་རྗེས་ལ་བྱུང་བས་འདིར་བཞག༽
༄༅། ། ཨོཾ་སྭ་སྟི་སིདྡྷཾ། སློབ་དཔོན་བོ་དྷི་སྭ་ཏྭའི་སློབ་མ། རྒྱལ་པོ་ཁྲི་སྲོང་ལྡེའུ་བཙན་གྱི་མཆོད་གནས། འཁོན་ཀླུའི་དབང་པོ་བསྲུང་བ་ཞེས་པ་ནི་སད་མི་མི་བདུན་གྱི་ཡ་གཅིག་ལགས། དེའི་བཅུང་འཁོན་རྡོ་རྗེ་རིན་པོ་ཆེ། སློབ་དཔོན་པདྨ་འབྱུང་གནས་ཀྱི་སློབ་མ་རྟེན་སྔགས་པར་བཞུགས་པ་ཡིན། དེའི་སྲས་རྡོ་རྗེ་གཙུག་ཏོར༑ དེ་ནས་བརྒྱུད་པའི་སྔགས་པ་ཡོན་ཏན་དང་ལྡན་པའི་དགེ་བའི་བཤེས་གཉེན་གྲུབ་པ་སྣ་རེ་མཉེས་པ་གདུང་རབས་བཅུ་ཐམ་པ་བརྒྱུད་པའི་སྲས་ཤེས་རབ་གཙུག་ཏོར། དེའི་སྲས་གཉིས་ཀྱི་གཅེན་པོ་ཤེས་རབ་ཚུལ་ཁྲིམས་གསང་སྔགས་སྔ་འགྱུར་ལ་གྲུབ་པ་བརྙེས་ནས་ལྷ་སྲིན་བྲན་དུ་འཁོལ་ཞིང་རྔ་ལ་ཞོན་ཞིང་མཁའ་ལ་འགྲོ་བ། ཡི་དམ་ལྷའི་ཞལ་གཟིགས་པ་ལ་སོགས་ཡོན་ཏན་དུ་མ་དང་ལྡན་པ་ལགས། དེའི་གཅུང་པོ་འཁོན་དཀོན་མཆོག་རྒྱལ་པོ་ཞེས་པ། བླ་མ་འབྲོག་མི་དང་། འགོས་དང་། ཁ་ཆེ་པཎྜི་ཏ་ཆེན་པོ་ལ་སོགས་པ་སྔགས་གསར་མའི་སྒོར་ཞུགས་ནས་རྒྱུད་སྡེ་དུ་མའི་བདག་པོར་གྱུར་པ་ཡིན་ནོ། ། དེའི་སྲས་བླ་མ་ཆེན་པོ་ས་སྐྱ་པ། དེའི་སྲས་གཅེན་སློབ་དཔོན་རིན་པོ་ཆེ་བསོད་ནམས་རྩེ་མོ། དཔལ་ཆེན་དོན་གྲུབ། བླ་མ་རྗེ་བཙུན་རིན་པོ་ཆེ། གཅུང་སློབ་དཔོན་དཔལ་ཆེན་འོད། དེ་ལ་སྲས་གཉིས། བླ་མ་ཆོས་རྗེ་པཎྜི་ཏ། སློབ་དཔོན་བསོད་ནམས་རྒྱལ་མཚན། དེ་ལ་བླ་མ་ཆོས་རྒྱལ། སློབ་དཔོན་ཕྱག་ན་རྡོ་རྗེ། དེའི་སྲས་སློབ་དཔོན་དྷརྨ་པཱ་ལ་རཀྵི་ཏའོ༑ ༑ ཤབྷཾ། ། ། །༼རྗེ་བཙུན་རིན་པོ་ཆེའི་གསུང་འདྲ་བར་མངོན༽༄༅། ། དེ་ནས་ཡང་དག་བཤད་བྱ་སྟེ། འབུམ་ཕྲག་གསུམ་པ་ལས་བྱུང་པའི་སྒྱུ་འཕྲུལ་དྲ་བ་ཆེན་མོ་རལ་པ་གྱེན་དུ་བརྫེས་པའི་རྒྱུད་ལས། སྒྱུ་མ་ཆེན་མོ་ཞེས་བྱ་སྟེ། སྙིང་ཁ་ནས་སྤྲོས་པས་རྨི་ལམ་ལྟ་བུའི་ལུས་དང་ལོངས་སྤྱོད་དག་པའི་བདེ་བ་དང་གཉིས་སུ་མེད་པར་གྱུར་པ་དང་། འདིར་དེའི་སྟེང་དུ་མ་ནིང་གི་ས་བོན་ལྟ་བུ་སྟེ། ས་བོན་དེ་ཡོངས་སུ་གྱུར་པ་ལས་དམར་མོ་ཞལ་སྟེང་དུ་ཕྱོགས་ཅིང་གྱེན་དུ་གཟིགས་པ། ཞབས་གཡོན་པ་ལ་འཁྱུད་པའི་ཐོད་པ་དང་མེ་ཏོག་གི་ཕྲེང་བ་བཅིངས་པའི་ཕྱག་ཅན་མ། མེ་ཏོག་གི་ཞགས་པ་གཡོན་པའི་ཕྱག་ནའོ། ། ཞབས་གཡས་པའི་རྟིང་པ་ལ་རེག་པའི་གཡས་པ་ནི། རྡོ་རྗེ་ཕྱག་ཅན་མ། རྒྱན་ཐམས་ཅད་སྤངས་བ་མོ། རིག་པ་འཛིན་མའི་རིམ་པའི་སྦྱོར་བ་ཅན་མ། སྤྲོ་ཞིང་ཀུན་ཏུ་བསྡུས་པའི་ལུས་ཅན་མ། མན་དྷ་ར་བ་དང་། མྱ་ངན་མེད་པ་དང་ཡོངས་འདུ་རྣམས་སྐྱེ་བར་གྱུར་པའི་རིན་པོ་ཆེ་བརྩེགས་པའི་ཁང་པར་རབ་ཏུ་འཇུག་པའི་བདག་ཉིད་བསྒོམ་པར་བྱའོ། ། ཨོཾ་བཾ་རྡོ་རྗེ་ཕག་མོའོ། ། ཧཾ་ཡོཾ་གཤིན་རྗེ་མའོ། ། ཧྲིཾ་མོཾ་རྨོངས་བྱེད་མའོ། ། ཧྲིཾ་ཧྲིཾ་ཀུན་ཏུ་བསྐྱོད་བྱེད་མའོ། ། ཧཱུྃ་ཧཱུྃ་ཀུན་ཏུ་སྐྲག་མའོ། ། ཕཊ་ཕཊ་གཏུམ་མོ་ཡན་ལག་ཐམས་ཅད་ལ་མཚོན་ཆའོ། ། ལྟེ་བ་དང་། སྙིང་ཁ་དང་༑ དེ་བཞིན་དུ་ཁ་དང་། མགོ་བོ་དང་། སྤྱི་བོ་སྟེ། འདི་མཚོན་ཆའོ། ། རྣལ་འབྱོར་མ་ལྔ་པོ་འདི་རྣམས་རྡོ་རྗེ་སེམས་དཔར་བཤད་དོ། ། རྡོ་རྗེ་མཁའ་འགྲོ་མའི་གོ་ཆ་བགོས་ལ། རང་བཞིན་གྱིས་བསྐྱོད་པའི་གཏོར་མ་སྦྱིན་པར་བྱའོ། ། ཨོཾ་ཤྲཱི་ཧེ་རུ་ཀ་མ་ཧཱ་བཛྲ་ཀརྡྷ་ཡ། པྲ་བེ་ཤ་ཡ་པྲ་བེ་ཤ་ཡ། ཏོ་ཥ་ཡ་ཏོ་ཥ་ཡ་སརྦ་ཌཱ་ཀི་ནི་ནཾ་ཧྲི་ད་ཡཾ་ཧཱུྃ་ཕཊ། ཨོཾ་སརྦ་བུད་དྷ་ཌཱ་ཀི་ནི་པྲ་ཏིཙྪ་མཾ་བ་ལིང་ཧཱུཾ་ཨོཾ། ཨོཾ་བཛྲ་ཌཱ་ཀི་ནི་པྲ་ཏིཙྪ་མཾ་བྷ་ལིང་ཧཱུཾ་ཧཱུཾ། ཨོཾ་རཏྣ་ཌཱ་ཀཱི་ནཱི་པྲ་ཏིཙྪ་མཾ་བྷ་ལིང་ཧཱུཾ་ཏྲཾ། ཨོཾ་པད་མ་ཌཱ་ཀི་ནི་པྲ་ཏཱིཙྪ་མཾ་བྷ་ལིང་ཧཱུྃ་ཧྲི། ཨོཾ་བི་ཤྭ་ཌཱ་ཀི་ནཱི་པྲ་ཏིཙྪ་མཾ་བྷ་ལིང་ཧཱུཾ་ཨཿཨོཾ་སརྦ་ཡོ་གི་ནཱི་པྲ་ཏིཙྪ་མཾ་བྷ་ལིང་ཧཱུཾ་ཧཱུྃ། ཧ་ཧ་ཧི་ཧི། ཛཿཧཱུཾ་བཾ་ཧོཿཨོཾ་བཛྲ་ཡོ་གི་ནྱ་ས་མ་སྟྭཾ། ཏྲི་ཤ་རཀྵ་རཀྵ་ཧོཿརིག་པ་འཛིན་མའི་རྡོ་རྗེ་རྣལ་འབྱོར་མའི་སྒྲུབ་ཐབས་སོ། ། རྒྱ་གར་གྱི་མཁས་པ་ཆེན་པོ་ཛ་ཡ་སེ་ནའི་ཞབས་དང་། བཙུན་པ་དར་མ་ཡོན་ཏན་གྱིས་བསྒྱུར་བའོ། ། ལས་དང་པོ་པ་ཡིན་ཞིང་སྤྲོས་པ་ལ་དགའ་ན། ཨོཾ་ཤྲཱི་ཧེ་རུ་ཀ་ཞེས་བྱ་བ་ནས། ཧྲི་ད་ཡཾ་ཞེས་པ་ཡན་ཆད་ཀྱི་སྔགས་ཀྱང་བཟླས། ཆང་དང་ཤ་དང་ཟན་ལ་སོགས་པའི་གཏོར་མ་ཡང་བཤམས་ལ། ལག་པ་གཡོན་པས་རེག་ལ་ཡི་གེ་གསུམ་ཇི་ལྟར་འདོད་པ་བཟླས་པས་བདུད་རྩིར་བསམས་ལ། མཁའ་འགྲོ་རྣམས་མངོན་སུམ་དུ་དམིགས་ལ་སྔགས་རྣམས་ཀྱིས་དབུལ། གཞན་དུ་ན་མི་དགོས་སོ། ། གོ་ཆ་ཡང་དེ་དང་དེའི་གནས་སུ་རེག་ཅིང་བརྗོད་པའམ། ཡང་ན་བརྗོད་པ་ཙམ་མོ། མཻ་ཏྲི་བ། མ་ལ་བའི་པཎྜི་ཏ་དང་། བླ་མ་ཨ་ཤཱཀྱ་རཀྵཱི་ཏ། ཀ་ན་ཀ་ཤྲཱི། ཛ་ཡ་སེ་ན། ཕྱིས་རྒྱ་གར་དུ་བྱོན་ནས་བླ་མ་ཨ་ཉིད་ལ་གསན། ། ། །